text: Guldsjakal bag mindst 11 angreb på lam og får i Sønderjylland
  18 maj 2017 kl. 11.07
  Det var en "biologisk sensation", da guldsjakal blev fotograferet i Nordjylland. I Sønderjylland har dyret angrebet flere dyr.
  En guldsjakal har angrebet mindst 11 lam og får i Sønderjylland.
  Det viser dna-undersøgelser ifølge Miljøstyrelsen.
  De mange angreb får myndigheden til at overveje, om der skal ske en regulering af guldsjakal-bestanden.
  - Det er overraskende, at guldsjakalen har taget så mange og så forholdsvis store dyr, og dette må betragtes som en helt særlig situation. En guldsjakal lever normalt af mindre dyr som mus og af ådsler, siger Lasse Sehested Jensen, naturplanlægger i Miljøstyrelsen, i en pressemeddelelse.
  
  Biologisk sensation
  I april viste en dna-prøve, at et lam var blevet nedlagt og dræbt af en guldsjakal hos en sønderjysk fåreavler.
  Det var tredje gang, at guldsjakal blev konstateret i den danske natur siden 2015, men første gang, at dyret beviseligt har dræbt et husdyr herhjemme.
  I august sidste år blev en vild guldsjakal for første gang nogensinde fotograferet i den danske natur.
  Det var en biologisk sensation, lød det dengang fra biolog og museumsinspektør ved Naturhistorisk Museum i Aarhus, Thomas Secher Jensen.
  Gulsjakalen blev fotograferet i Lille Vildmose i Nordjylland af naturfotograf Carsten Clausen.
  